BEOGRAD - Studenti će ubuduće moći da kopiraju samo odlomke, a ne kao do sada cele knjige koje koriste kao literaturu za spremanje ispita. Svako fotokopiranje knjiga smatraće se krivičnim delom za koje je zaprećena i kazna zatvora od tri do pet godina.

Izmena zakona odnosi se samo na član 46, koji je unosio mnoge zabune i koji kaže da je dozvoljeno umnožavanje “tuđeg autorskog dela i bez plaćanja autorske naknade samo za lične nekomercijalne potrebe”. Dilema je bila da li je fotokopiranje knjiga koje se koriste za spremanje ispita komercijalna ili nekomercijalna svrha. - Utvrđeno je u našem pravosuđu da kopiranje udžbenika nije nekomercijalna svrha jer na taj način ulažete u sebe u svoje obrazovanje, da bi sutra dobili bolji posao i veću platu. Ovim izmenama uneta je novina da se mogu kopirati samo delovi, a ne i cela knjiga - kaže Vladimir Marić, pomoćnik direktora Zavoda za intelektualnu svojinu.